CELEX: 62019TN0011
Language: el
Date: 2019-01-02 00:00:00
Title: Υπόθεση T-11/19: Αγωγή της 2ας Ιανουαρίου 2019 — Mutualidad de la Abogacía κ.λπ. κατά ΕΚΤ και Ενιαίου Συμβουλίου Εξυγίανσης (SRB)

25.2.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 72/43
            
         
      Αγωγή της 2ας Ιανουαρίου 2019 — Mutualidad de la Abogacía κ.λπ. κατά ΕΚΤ και Ενιαίου Συμβουλίου Εξυγίανσης (SRB)
      (Υπόθεση T-11/19)
      (2019/C 72/56)
      Γλώσσα διαδικασίας: η ισπανική
      
         Διάδικοι
      
      
         Ενάγοντες: La Mutualidad General de la Abogacía (Μαδρίτη) και 75 άλλοι ενάγοντες (εκπρόσωποι: R. Pelayo Jiménez, A. Muñoz Aranguren και P. Hermida Paredes, δικηγόροι)
      
         Εναγόμενοι: Ευρωπαϊκή Κεντρική Τράπεζα και Ενιαίο Συμβούλιο Εξυγίανσης
      
         Αιτήματα
      
      Οι ενάγοντες ζητούν από το Γενικό Δικαστήριο:
      
                  —
               
               
                  Να διαπιστώσει εξωσυμβατική ευθύνη της ΕΚΤ και του SRB λόγω των παραβάσεων που εκτίθενται στην αγωγή και να υποχρεώσει την ΕΚΤ και το SRB να αποζημιώσουν τους ενάγοντες για τις ζημίες που υπέστησαν, αποτιμώμενες στην περιουσιακή αξία των μετοχών τους η οποία, βάσει της «Αποτιμήσεως 1» του ίδιου του SRB, ανερχόταν σε 2,0020217 ευρώ ανά μετοχή, επικουρικώς δε να υποχρεώσει τους εναγομένους να καταβάλουν αποζημίωση ύψους 0,8442 ευρώ ανά μετοχή.
               
            
                  —
               
               
                  Να αυξήσει το ποσό της αποζημιώσεως κατά τους αντισταθμιστικούς τόκους, υπολογιζόμενους βάσει του ετήσιου ποσοστού πληθωρισμού που διαπιστώνεται από την EUROSTAT όσον αφορά την Ισπανία, από τις 6 Ιουνίου 2017 έως την ημερομηνία εκδόσεως της αποφάσεως, πλέον τόκων υπερημερίας (επιτόκιο της ΕΚΤ για τις κύριες πράξεις της αναχρηματοδοτήσεως, προσαυξημένο κατά δύο ποσοστιαίες μονάδες) υπολογιζόμενων από την ημερομηνία εκδόσεως της αποφάσεως που αναγνωρίζει την υποχρέωση αποζημιώσεως μέχρις ότου το ποσό της αποζημιώσεως καταβληθεί πράγματι.
               
            
                  —
               
               
                  Να καταδικάσει τους εναγομένους στα δικαστικά έξοδα.
               
            
         Λόγοι και κύρια επιχειρήματα
      
      Προς στήριξη της αγωγής οι ενάγοντες προβάλλουν δύο λόγους.
      
                  1.
               
               
                  Πρώτος λόγος, που αντλείται από πράξεις ή παραλείψεις της Ευρωπαϊκής Κεντρικής Τράπεζας που έχουν χαρακτήρα παράνομης ή αμελούς συμπεριφοράς. Συναφώς επικαλούνται:
                  
                              —
                           
                           
                              Παραβίαση της αρχής της δικαιολογημένης εμπιστοσύνης, καθόσον η ΕΚΤ, ως όργανο επιφορτισμένο με τις διαδικασίες εποπτικού ελέγχου και αξιολόγησης (Supervisory Review and Evaluation Process — SREP), είχε δημιουργήσει δικαιολογημένες προσδοκίες στους μετόχους της Banco Popular Español, S.A..
                           
                        
                              —
                           
                           
                              Παραβίαση από την ΕΚΤ της υποχρεώσεως επιμέλειας και χρηστής διοικήσεως καθόσον δεν έλαβε τα κατάλληλα μέτρα έγκαιρης παρέμβασης και/ή ανάκαμψης της Banco Popular Español, παραβιάζοντας τις κατευθυντήριες γραμμές σχετικά με τα όρια για την ενεργοποίηση των μέτρων έγκαιρης παρέμβασης (άρθρο 27, παράγραφος 4, της οδηγίας 2014/59).
                           
                        
            
                  2.
               
               
                  Δεύτερος λόγος, που αντλείται από πράξεις του Ενιαίου Συμβουλίου Εξυγίανσης που έχουν χαρακτήρα παράνομης ή αμελούς συμπεριφοράς. Συναφώς επικαλούνται:
                  
                              —
                           
                           
                              Παράβαση των άρθρων 7 και 13 του κανονισμού (ΕΕ) 806/2014 και του άρθρου 3, παράγραφος 4, της οδηγίας 2014/59 λόγω δράσεως του SRB στερούμενης συντονισμού με την ΕΚΤ, καθώς και λόγω μη επικαιροποιήσεως του σχεδίου εξυγιάνσεως της Banco Popular Español.
                           
                        
                              —
                           
                           
                              Παραβίαση από το SRB της υποχρεώσεως εμπιστευτικότητας με συνακόλουθη παράβαση των άρθρων 339 ΣΛΕΕ και 88, παράγραφος 1, του κανονισμού (ΕΕ) 806/2014.
                           
                        
                              —
                           
                           
                              Παράβαση του άρθρου 20 του κανονισμού (ΕΕ) 806/2014 λόγω της αρνήσεως του SRB να αναθέσει τη διενέργεια οριστικής αποτιμήσεως της Banco Popular Español και της συνακόλουθης παραβιάσεως της υποχρεώσεως επιμέλειας και χρηστής διοικήσεως.